I dag blev en noget usædvanlig bygning indviet i Ferslev ved Svenstup; landsbyen har fået sit eget hindutempel. Det nye hindutempel er etableret efter ønske fra nordjyske hinduer. Indtil nu har de måttet tage til enten Herning eller Aabenraa for at besøge et hindutempel. Indvielsen af templet sker ved en tre dage lang ceremoni, som begyndte fredag. Hinduer opfatter templet som gudernes opholdssted. I templet placerer man statuer af guderne, som menneskene kan bede til. Hinduismen lægger stor vægt på både indre og ydre renhed. Når man kommer til templet, beder man om indre renhed - og derfor er det vigtigt for hinduer også at opretholde ydre renhed. Før man kommer ind i templet, skal man derfor respektere følgende retningslinjer: 1) Man skal faste eller spise udelukkende vegansk mad den dag, man besøger templet. 2) Man skal have taget bad samme dag, som man besøger templet. 3) Man skal være iført rent tøj. 4) Man skal tage sine sko af ved indgangen. 5) Rygning og alkohol er ikke tilladt. Indvielsen af templet fortsætter lørdag og søndag - og derefter vil templet være åbent for interesserede. Både hinduer og ikke-hinduer. Har man lyst til at besøge templet, kan man finde det på Ferslev Byvej 53 i Svenstrup.

Referat:
Hindutempel blev fredag indviet i Ferslev.